Nikolai Axmacher rääkis rütmilisest võnkumisest mäluprotsessides ja unes. Tema on minu jaoks eriti oluline isik, kuna koostöös temaga teeme me Bonnis katseid intrakraniaalsete elektroodidega - patsientide ajju on paigutatud elektroodid, millelt me mõõdame vastuseid teadvustamisparadigmade käigus. Aga Nikolai ise on väga sõbralik ja asjalik ning küllalti noor mees, kelle  poolt viimastel aastatel on väga mitu väga korralikku tööd ilmunud. Mõne aja pärast peaks PNASi "online first" sektsioonis ilmuma ta töö, kud nad uurivad teetasageduse ja gammasageduslike protsesside koostoimet mäluülesannetes. Ole Jensen rääkis samuti mäluprotsessidest ja nende seostest alfa, teeta ja gammasageduslike ajurütmidega. Olulised märkused: a) gammasageduslikku faasisünkroonsust on madala signaal-müra-suhte tõttu tihti raske leida, kuid see ei tähenda, et seda seal ei ole, b) isegi modulatsioonid gammasageduses ilmuvad tihtipeale alles siis, kui arvesse on võetud ka teeta-sageduse faas, c) ajupiirkondade koosmängu EEGs ja MEGs on lihtsam jälgida power-power korrelatsioonide kui faasisuhete abil.